Ek is een van hulle! | Boodskap vir Vandag
Home » Januarie » Ek is een van hulle!
Posted on January 17, 2019 January 17, 2019 by adele lombaard
Terwyl ons dan so 'n groot skare geloofsgetuies rondom ons het … (Heb 12:1).
"Dit is 'n slegte wêreld, Donatus, 'n ongelooflik slegte wêreld. Maar te midde daarvan het ek 'n stille en heilige volk gevind wat 'n groot geheim ontdek het. Hulle het 'n vreugde gevind wat duisend maal beter is as enige plesier wat ons sondige lewe kan bied. Hulle word verag en vervolg, maar hulle gee nie om nie … Hulle het die wêreld oorwin. Hierdie mense, Donatus, is Christene. En ek is een van hulle."
So skryf Siprianus, die biskop van Kartago, in 300 nC aan sy vriend Donatus, en erken dan dat hy self ook 'n Christen is.
"Ek is 'n Christen." Wat 'n groot voorreg – en verantwoordelikheid – om dit te mag sê! Party mense sê dalk dit is darem 'n aanstellerige, selfs verwaande aanspraak. Vir sommige kan die woordjie "ek" parmantig op die oor val. En tog mag ek dit sê!
Deur my geloof in Christus skaar ek my by die "groot skare geloofsgetuies" waarvan Hebreërs 12:1 praat. Ek is een van die gelowiges van alle eeue, volke, nasies, tale en kontinente. Ek dra die naam "volgeling van Christus". Ek is 'n Christen! Ek is een van hulle!
Wanneer ek my geloof bely, skaar ek my by die skare gelowiges van alle eeue, volke, nasies, tale en kontinente.